ming030890/wiki-yue-high-quality huggingface dataset:
担杆山路

担杆山路（Tam Kon Shan Road）係香港新界青衣島一條路，東接担杆山交匯處（楓樹窩路、青敬路、青衣北岸公路交界），西到樟樹頭香港船廠（有支路來往青衣北岸公路）。路名嚟自長安邨西面嘅担杆山。
維基同享有多媒體嘅嘢：Tam Kon Shan Road
拆你屋

拆你屋（源自英文 alley oop）係籃球裏面嘅術語，指一個籃球員響空中接過隊友嘅傳球然後直接投籃得分，好多時都係通過入樽嘅手法。
拆彈專家

《拆彈專家》（英文：Shock Wave），係2017年上畫嘅港產片，由劉德華、姜武、姜皓文、吳卓羲、宋佳、蔡瀚億、張繼聰、黃日華主演，邱禮濤執導。故仔主角係香港警察爆炸品處理課高級督察。
王紫逸喺呢套戲嘅廣東話對白係由張穎康配上。
拉

拉（粵拼：laai1，Ra，古埃及文： rꜥ）係古埃及嘅太陽神、秩序神、國王同天空之神。而家嘅人都認為拉統治住被創造世界嘅所有嘢：天空，地球同地底世界。拉通常畀人描繪做獵鷹，而且同天空之神荷魯斯有一樣嘅特徵。
担柴山

担柴山（Mount Hallowes），又寫擔柴山，係香港嘅山，海拔高361米，喺大埔區，附近範圍劃咗入西貢西郊野公園。
拿度

呢個人物係用緊西班牙人名：首姓或者父姓（即老豆個姓）係「拿度」，次姓或者母姓（即阿媽個父姓）係「帕雷拉」。
拿度
拿拿林Online

拿拿林Online（나나이모）係韓國TopPig開發嘅射擊遊戲，響台港就係由戲谷出版。
拿坡利省

拿坡利省（意大利文：Provincia di Napoli，又譯那不勒斯省、那波利省、拿坡里省）係意大利甘帕尼亞舊時一個省，首府拿坡利，2015年改組做拿坡利都會市。
拿坡里薄餅

拿坡里薄餅係種意大利薄餅，餡有番茄同水牛芝士。正宗嘅拿坡里薄餅指定用到聖馬札諾蕃茄。
拿坡利

拿坡利（意大利文：Napoli ）又譯那不勒斯、那波利、拿坡里，係意大利南部一埠，亦係意大利僅次於羅馬、米蘭嘅第三大都會區。拿坡利有豐富嘅歷史、文化、藝術同埋美食而出名，尤其係薄餅。城市歷史中心區俾聯合國教科文組織評為世界文化遺產。
易宇航

易宇航（Julian Benedikt Gaertner，1985年12月8號—）係德國籍香港企業家同演員，做過無綫電視兼邵氏兄弟旗下藝人。
佢出身自一個杏林世家，佢爺爺、老豆甚至家姐都係醫生。
易卜拉欣章

易卜拉欣章係伊斯蘭教典籍《可蘭經》入面嘅第14章（蘇拉）。
易卜拉欣清真寺

易卜拉欣清真寺（Ibrahim Mosque），又叫油麻地清真寺，係香港第六間清真寺，喺九龍油麻地海泓道，近欣翔道交界，2013年起好。
易嘉濂

易嘉濂，香港親中派政治人物兼基督教界人士。

選舉經歷
喺2021年9月，佢成為香港特别行政區選舉委員會宗教界委員。之後佢喺李家超無提政綱嘅情況下，有份提名李家超參與2022年香港行政長官選舉。
星毛葶藶

星毛葶藶（學名：Draba incompta）係十字花科葶藶屬下嘅一個種。
星河戰隊4

《星河戰隊4》（Starship Troopers: Invasion）係一部2012年日本同美國製作嘅軍事科幻電腦動畫電影，由荒牧伸志（日文：荒牧伸志）做導演，套戲係「星河戰隊電影系列（英文：Starship Troopers (franchise)）」嘅第四部作品，直接出碟就算。
續集係2017年嘅《星河戰隊5》。
星河戰隊

《星河戰隊》（Starship Troopers）係美國作家羅拔海萊因喺1959年出嘅軍事科幻小說。
星條旗

星條旗（粵拼：sing1 tiu4 kei4；英文：The Star-Spangled Banner）係美國嘅國歌，由法蘭些士·史葛·基作詞，尊·史塔福·史密夫作曲。
好多人經常將呢首歌同尊·菲臘·蘇沙嘅《永遠嘅星條旗》溝亂。

歷史
1814年，美國同英國打仗，詩人法蘭些士·史葛·基喺堡地磨見到英軍對麥亨利堡嘅進攻，同美軍嘅英勇抵抗之後，1814年9月13號凌晨美國國旗重喺堡壘上飄揚令佢深受感動，於是喺一封信嘅背後寫咗幾句詩。第二日，佢將呢首詩交畀法官約瑟·H·尼古遜，尼古遜睇到首詩同英國作曲家尊·史塔福·史密夫嘅《送俾喺天堂嘅阿那其安》好夾，於是將首詩印咗出嚟。同年9月20號，《堡地磨愛國者報》同《美國人報》刊登咗呢首歌，令到呢首歌開始流行。
1889年7月27號，嗰時嘅美國海軍部長班哲文·富蘭克林·翠斯簽署374號命令，將《星條旗》定做升旗嘅官方旋律。1931年3月3號，美國總統夏拔·胡佛將《星條旗》正式定為美國國歌。

粵文歌詞
噢，從頭說起，天朦光就至見
豪豪歡呼高唱，斜陽照得旌旗亮
星條闊又輝煌，打仗險而未傷
遙遙壁壘仰望，重見威風飄揚
火箭紅焰雖高，炮彈開花雖響，
通宵雖過了，渠都安穩無恙
噢，看那星條旗飄揚，永保家園無殃
自由多天地寬廣，勇敢的安家鄉
粵文歌詞由三藩市市立大學 Simon Tsang 先生所寫，出版於由三藩市市立大學以英語爲第二語言（ESL）及成爲公民計劃（Citizenship Program）部門一眾老師建議、由 Tina Wong Chin 先生主編嘅《廿一世紀公民》（Citizenship In the 21st Century）一書內。
星條旗頌

《星條旗頌》（粵拼：sing1 tiu4 kei4 zung6，英文：The Stars and Stripes Forever），係美國作曲家尊菲臘蘇沙嘅代表作，係美國出名嘅愛國主義進行曲。
撐竿跳高

撐竿跳高，又叫撐竿跳，係個田徑項目，運動員先助跑，跟住撐竿起跳，然後騰空過桿，最後落地，要唔撞跌枝桿先至算成功。跳得最高嘅桿就贏。
撐篙竹

撐篙竹（粵拼：caang3 gou1 zuk1；學名：Bambusa pervariabilis）係禾本科簕竹屬嘅常綠竹本植物，喺中國嘅廣東、廣西同福建地區嘅河或溪邊、村莊、海拔較低嘅丘陵地區都搵到。

名
佢多數用嚟整撐篙而改成噉嘅名。

樣
植株叢生，梗直立，頭頂唔彎曲或沊落，出枝習慣低。節間圓柱形，密披細剛毛，多數有白條紋。稈材厚而實。

適應環境
植株鍾意喺松而濕嘅泥土生。

用途
植株可以做棚架或撐篙都得。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅梗皮、葉同葉芽可以做藥，有清熱、除煩、防嘔同止血嘅功效。
撐起雨傘

《撐起雨傘》係一首由香港音樂界為喺2014年9月底開始嘅「和平佔中」同埋「雨傘革命」所創作嘅歌曲，由羅曉彬（Pan）作曲、林夕同埋Pan填詞，何韻詩、黃耀明、葉德嫻、謝安琪、周國賢、盧凱彤、方皓玟、RubberBand同其他香港歌手主唱。呢首歌係繼1989年為八九民運而舉行「民主歌聲獻中華」同埋創作《為自由》之後，25年以來首次由香港群星創作同埋主唱政治抗爭歌曲。
呢首歌喺2015年元旦舉行嘅「2014年度叱咤樂壇流行榜頒獎典禮」以2887票奪得「叱咤樂壇我最喜愛的歌曲大獎」，得票拋離其餘4首歌曲過千票，係該頒獎典禮設立以來，首次由群星演唱嘅社會運動歌曲奪得該典禮嘅最高榮譽。
撐龍舟 (足球)

呢篇撐龍舟 (足球)係同足球有啦掕嘅楔位文章，重未搞掂嘅。麻煩你幫手補充佢嘅內容。
撒丁王國

撒丁王國（又譯薩丁尼亞王國）係公元14世紀頭到19世紀中期喺意大利半島西北部同薩丁島嘅王國。王國喺1324年立國，1861年征服咗兩西西里王國後改國號做意大利王國，邁向意大利統一。
撒奇萊雅族

撒奇萊雅族係臺灣原住民嘅其中一個族群，主要分佈喺花蓮，總人口大約八百幾人。
撑艇

撑艇（英文：rowing boat）係指需要用槳去推郁嘅艇。
撒哈拉以南非洲

撒哈拉以南非洲係指撒哈拉沙漠南面嘅大半個非洲地區。自前35世紀開始去到近代，因為撒哈拉沙漠嘅惡劣環境，呢個地區一直都同北非隔住，好少有來往。
月孛

至近同至遠，至遠月孛時，月亦會細一啲，暗一啲。反之則更大更光。
月之橢圓軌道及旋轉。橢圓至遠一處為月孛。此圖誇張咗橢圖，實無咁扁。
由極望落來。有輕微橢圓。
月孛，月環地球運行時，至遠地之處。月所行並非完美圓形，而係有輕微橢圓，故此有遠近之分，而至遠之處，按星體運動定律，會行得慢咗，阻慢而暗淡之故，稱為月孛。孛為不好星象。月孛由西域占星引入大唐，同春秋戰國時講孛無關。當然，古時並無依啲概念，只知月行得慢一啲。
占星來講，月孛都當做星，運行於天，虛星一種。印度占星有之外，唐宋演化做七政四餘。月孛同羅喉、計都、紫炁，都為七政四餘虛星。按，炁為道教之氣專寫。傳說為仙人張果老所創四餘，寫喺果老星宗。道教抬月孛而化神，叫月孛星君。
月巴大作戰

《月巴大作戰》（Big Man），係香港電視娛樂製作嘅真人騷節目，由2017年9月30號到12月2號，逢禮拜六23:00至23:30，喺ViuTV播映。節目名「月巴」即係「肥」，講到有班肥佬組成一隊波，用三個月時間改頭換面，最後成功減肥。
月宮美鳥

月宮美鳥 ，係日本嘅一個女藝人同埋配音員。
月小

月小係指公曆有28、29或者30日嘅月份。公曆每年2月、4月、6月、9月、11月爾五個月都係月小。
月季

月季（粵拼：jyut6 gwai3），花一種，係灌木，或係藤木，又寫月瑰、月瑰花。生物而言，歸薔薇科薔薇屬，拉丁學名Rosa chinensis。原產地於中國華中地區，而家喺全球好多國家地區都可以搵到。
英文稱之為monthly rose，月月玫瑰之意。皆因月季又叫月月紅、月月花。

形態
佢嘅枝葉都好光滑，冇毛，但有皮刺。花比較大，尤其係花瓣，一般都係闊而厚，而且開咗花之後連續10個月都唔會謝，花味都幾清香下；而開花都係以k＝5n（n∈Z+）嘅數量，而且雄蕊比較多，都生喺凹咗落去嘅花托嗰度；花色一般係紅、白、綠、黃、紫、灑金等色。而開花期係每年2~12月。

適應能力
呢種植物嘅適應能力都好犀利下，重可以淨化環境。

用途
呢種植物成日用嚟做公園、學校、名勝同醫院、機關嘅盆栽、甚至用嚟做佈置花壇、花帶、花徑、花籬、花牆同盆栽、插花材料。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
月季嘅根、葉、花都可以做藥，有活血消腫、消炎解毒嘅功效。

分類
月季喺園藝嚟講可以分成9類：
中國月季
微型月季
十姊妹月季
多花月季
特大多花月季
單花月季
單花大型月季
藤木月季
樹形月季
野生月季
其中十姊妹品種最多，一樖可以開超過50朵花，而且四季都有花。而單花大型月季嘅花最大，每朵花嘅直徑有20cm，而且顏色比較靚兼花瓣比較大。呢兩種花都有好濃嘅香味。

中國內地嘅市花
喺中國內地嘅天津、西安、大連、鄭州、威海、南昌、衡陽、常州、宜昌、焦作、商丘、平頂山等城市都攞咗佢做市花。

圖案
而家喺世界各個國家嘅銀仔、膊頭章、印章、徽章、旗幟、建築都可以搵到月季嘅圖案。

基督教花
基督教嗰邊曾經攞咗佢嘅花做教花。

花名歌謠
喺中國內地嘅古詩文化入面，宋朝詩人楊萬里寫嘅臘前月季就寫咗「只到花無十日紅，此花五日不春風。」嘅名句，話明月季嘅花期比較長。

玫瑰同月季嘅區分
玫瑰同月季經常俾人搞亂，因為植物嘅樣相類似。雖然係噉，兩者實情差別幾大。
月季同玫瑰之所以俾人成日搞亂，係因為佢哋兩個喺英文都喺嗌「rose」。大概係民國時期，好多文學翻譯都係講中國傳統品種嘅Rose嗌返月季，而西方嘅Rose翻譯成佢嘅所屬名——玫瑰。但喺園藝角度嚟講，現代月季同古老月季、傳統月季都係三個唔同品種，同玫瑰無關。
月岡芳年

月岡芳年（1839年4月30號—1892年6月9號），原名吉岡米次郎，後改叫月岡米次郎，係 19 世紀日本一個畫家，出名畫浮世繪。
李敬斌

李敬斌（粵拼：lei5 ging3 ban1，Lee Keng Pan，1990年2月28號—），喺澳門出世，係澳門足球運動員，而家澳門足球代表隊嘅成員。
李文傑

李文傑，香港親中派政治人物。

政治立場
佢係親中派嘅成員，曾經參加香港廣東社團總會同民建聯聯合主辦嘅「香港廣東社團青年政治人才培訓課程」。

選舉經歷
李文傑曾參與2019年香港區議會選舉，但因為親中派漠視民意堅持修訂逃犯條例，選情大受影響，佢最終落敗。
喺政府大幅度削減直選議席同排除民主派參選嘅2023年香港區議會選舉，李文傑曾經以民建聯名義參選地區委員會界別（大埔），攞到54票，成功當選。
敬一丹

敬一丹（粵拼：ging3 jat1 daan1；1955年4月27號—）係一位中國中央電視台主持人。
佢喺1993年、1995年同1997年贏得中國電視節目主持人金話筒獎。
佢係中國廣播電視協會副主席，係第九屆全國人民代表大會人員，亦係第九屆全國人民代表大會代表。

生平
敬一丹1955年4月喺黑龍江哈爾濱出世。喺文革時期嘅上山下鄉運動，佢喺農村做知青。文革之後，佢返黑龍江。
1979年畢業於北京廣播學院之後，加入黑龍江人民廣播電台。1983年，敬一丹喺北京廣播學院研究生畢業後，留校任教。
1985年10月，敬一丹嫁咗畀清華大學嘅畢業生王子沐。
敬一丹喺1988年加中國中央電視台，主持《焦點訪談》同《東方時空》。
敬老護老愛心券

敬老護老愛心券，簡稱愛心券，係香港一種慈善獎券，為敬老護老愛心會籌款。
敦煌石窟

敦煌石窟（粵拼：deon1 wong4 sek6 fat1），又叫莫高窟（mok6 gou1 fat1），俗稱千佛洞，係中國甘肅敦煌嘅石窟，入面有好多佛教藝術嘅壁畫同塑像。
石窟響前秦時期開始發展（366年（秦宣昭帝建元二年），由樂僔和尚開鑿），現存735個洞窟，4.5萬平方米壁畫、2,415個泥質彩塑。
敦煌詞

敦煌詞（粵拼：deon1 wong4 ci4）係指20世紀初喺敦煌莫高窟石室發現嘅民間詞曲集，係研究詞早期發展嘅緊要資料。又叫敦煌辭、敦煌曲子詞、敦煌曲、敦煌歌詞、敦煌歌辭。

史
1900年，偶然間打開咗敦煌鳴沙山千佛洞第288號藏經洞，發現封藏喺石室內嘅各種敦煌詞抄卷。呢啲抄卷記錄嘅詞嘅寫作時間大概從武則天末年開始，到五代爲止，爲唐五代詞。作者方面，大多數係無名氏，作者範圍好大，多數係出身社會下層，只有五首可以搵到作者名，當中有溫庭筠、李曄（唐昭宗）、歐陽炯。呢啲詞作，有啲集中喺詞集，亦有啲散見喺其他抄卷度。呢啲詞作無同曲譜並錄，噉係因爲曲譜相對固定，詞係填入去嘅。
咁多抄卷中，最緊要嘅抄卷係《雲謠集雜曲子》，收詞30首，寫錄時間唔遲過西元911年，早過《花間集》30年（《花間集》喺西元940年編定），係現存最早嘅詞集，呢個詞集用咗13個詞調，除咗《內家嬌》，其餘12種詞調喺《教坊記・曲名表》都有記錄，體例上有慢詞，亦有聯章體。
石室打開咗後，呢啲抄卷同入面收嘅其他書先後流散世界各地，之後又陸續抄寫、影相、影印返中國，再畀人輯錄成輯本出版。呢啲抄卷最主要由兩個人所得：斯坦因、伯希和。斯坦因攞到嘅抄卷而家收喺倫敦嘅英國圖書館，伯希和得到嘅抄卷而家收藏喺巴黎嘅法國國家圖書館。另外俄國人奧里敦保攞到嘅抄卷而家喺聖彼得堡，又有少量抄卷流落喺日本等國，淨低嘅部分收藏喺北京嘅圖書館。

特點
敦煌詞係早期詞作，作者主要來源民間，因此從內容、體制、語言風格都有初時形成所帶有嘅過渡性特徵。就似《雲謠集曲子詞》嘅朱祖謀寫嘅跋形容噉：「其爲詞拙樸可喜，洵倚聲椎輪大輅」。
由於詞喺草創階段，作品內容同一般嘅民歌、詩無幾大唔同，詩嘅界域好闊，同樣詞嘅內容亦幾多樣，一如王重民《敦煌曲子詞集敘錄》所講嘅「今茲所獲，有邊客遊子之呻吟，忠臣義士之壯語，隱居子之怡情悅志，少年學子之熱望與失望，以及佛子之讚頌，醫生之歌訣，莫不入調。」不過相比詩，詞更擅長寫閨情風月、男女之情，最普遍嘅題材係妓女生活，噉係因爲詞一開始係民間嘅雜曲小唱，唱呢啲詞嘅環境一般係宴飲娛樂，唱來助興用嘅，所以內容上比較淺俗，乃至有豔情化傾向，呢啲內容符合市井平民嘅口味，所以喺呢方面嘅題材敦煌詞達到嘅成就最高。亦由於佢出於民間，風格上有民歌嘅清新風味，民間嘅視角亦展現出文人寫唔到嘅方面，因此敦煌詞豐富嘅題材表現喺五代宋初文人詞中難得見到，但呢種多樣亦講明佢無同一般嘅民歌詩歌劃清界線，未入到後來詞特有嘅窄而深嘅領域。
除咗內容寬泛，喺體制上敦煌詞亦體現到草創階段嘅粗放，表明佢嘅形式未完全成熟。由於詞呢種文體嘅寫作規範未成熟，啲人無相應嘅文學觀念箍死，所以形式上比較自由，乃至字數唔定、韻腳唔拘、平仄同押、押方音、用襯字。呢啲現象講明詞格闊，對音韻唔多講究，押韻簡單。另外，敦煌詞中，詞調名一般同詞作內容相應，換言之敦煌詞未似之後嘅詞噉，詞調名專門化來表示詞調，而同詞嘅內容分離。
總體來講，敦煌詞跨越嘅時間比較耐，作者來源複雜，所以各篇詞作幾唔同，從思想內容到表現上嘅工拙、精粗、文野，差異幾大，雖然本色拙樸，但亦有作品講究辭藻，甚至文與白、纖巧與樸拙並存於一篇。因此敦煌詞作爲民間詞作，風貌好豐富。

意義
敦煌詞係研究詞發展早期嘅緊要資料，呢筆資料證明咗詞呢種文體係發源自民間，後來畀文人接納，逐漸地位同詩相等，因此民間詞係宋詞嘅直接源頭。但喺發現敦煌詞之前，研究當中好少見到民間詞作，直到呢批抄卷出土，先補救呢方面嘅缺陷。

主要輯本
下面係敦煌詞主要嘅輯本，由於各家收錄標準唔同，所以收嘅詞數唔同。其中任二北嘅《敦煌曲校錄》收埋俗曲佛曲，《敦煌歌辭集》擴大到但凡可以入樂嘅辭章。一般研究敦煌詞係揀合乎詞體、有調名嘅作品，所以王重民嘅輯本係主要研究對象。王重民嘅輯本係從伯希和嘅17卷、斯坦因嘅11卷、羅振玉嘅3卷、日本橋川氏嘅1卷中輯錄213首詞，去咗重複部分得出。
王重民，《敦煌曲子詞集》，輯錄詞161首
饒宗頤，《敦煌詞》，輯錄詞318首
任二北，《敦煌曲校錄》，輯錄詞545首；《敦煌歌辭集》，輯錄詞1200幾首
敬奉

敬奉（英文：Veneration）係基督宗教入面對聖人嘅紀念活動，主要係東正教同天主教會搞，儀式通常係喺聖像畫、聖髑或者雕像前面鞠躬或者畫十字聖號。
敦煌機場

敦煌機場（粵音：deon1 wong4 gei1 coeng4）係喺中國甘肅嘅一個機場，喺1982年嗰陣起好兼且開放畀人用嚟搭飛機。
敦賀

敦賀係日本福井縣一個市，人口7萬。
維基同享有多媒體嘅嘢：Tsuruga, Fukui
敦馬和我

《敦馬和我》係中華人民共和國珠心算教育專家徐思眾寫，喺2018年9月出版嘅著作。書入面記述徐思眾同馬來西亞第四同第七任首相馬哈迪兩個人超過廿年嘅友誼。

背景
馬哈迪
作者徐思眾眼中嘅馬哈迪和藹可親、心繫國事，於是將佢人物特性彙整成書，俾年輕人了解馬哈迪從政幾十年嘅心路歷程。
敬羅家塾

敬羅家塾喺香港新界大埔大埔頭村，大埔頭徑邊，係呢條村鄧族嘅祠堂同家塾，喺1998年7月21號被評為香港法定古蹟。佢哋鄧氏族人原本住喺元朗錦田，十三世紀左右先搬去大埔，建立咗水圍（又叫老圍）。二十世紀頭，因要起九廣鐵路，水圍就被迫分開咗水圍同大埔頭兩條村。加上發展迅速，大埔頭啲村民就將原來間屋改建咗或者加起丁屋，成為新式嘅村屋。
敬羅家塾傳聞係喺明朝嗰時由鄧氏第十三代族人玄雲、梅溪同念峰為咗紀念第十代先祖敬羅公而起嘅，敬羅公譽為大埔頭鄧族流光堂嘅開山祖。敬羅家塾原本係用嚟做族人家塾用嘅，用舊式卜卜齋教學，曾經有成40個子弟返學。除咗用作課室之外，亦係族人搞聚會同埋搞慶節活動舉行嘅地方。敬羅家塾曾經做過「啟智學校」嘅校舍，喺1953年搬咗出去之後就做番祠堂。
大埔頭村近貌
喺村前方嘅啟智學校
普拉克塞德斯·馬特奧·薩加斯塔

普拉克塞德斯·馬特奧·薩加斯塔（西班牙文：Práxedes Mateo Sagasta，1825年7月21號—1903年1月5號），係西班牙嘅政治人、工程學者同改革家。波旁王朝復辟之後，佢創立咗西班牙自由黨同保守黨嘅德爾卡斯提略輪流執政，做咗7任首相。
普拉西多卡斯泰洛

普拉西多·亞德拉杜·卡斯泰洛（葡文：Plácido Aderaldo Castelo，1906年1月11號—1979年6月17號）係巴西政治人、律師同新聞從業員，喺巴西塞阿拉州蒙巴薩（葡萄牙文：Mombaça (Ceará)）出世。佢喺1945年做福塔雷薩市長，1966年至1971年期間做塞阿拉州長。
1973年11月11號起好、喺福塔雷薩嘅卡斯泰洛州長體育場（葡文：Estádio Governador Plácido Aderaldo Castelo）就係紀念佢。
卡斯泰洛1979年6月17號喺福塔雷薩死咗，終年73歲。
普拉多博物館

普拉多博物館（西班牙文：Museo del Prado），又譯普拉多美術館，係西班牙馬德里嘅一座美術博物館，1819年開館，係西班牙最大嘅美術館。收藏品超過一萬件，多數係畫作，亦有一啲雕塑。
維基同享有多媒體嘅嘢：
Museo del Prado（類）
普教中

用普通話教授中文科，簡稱「普教中」，廣義上屬於中國地方語言教學範疇，係香港特別行政區政府同語文教育及研究常務委員會（語常會）嘅推廣普通話政策，提倡以普通話取代粵語（廣東話）作爲中國語文科嘅主要教學語言（「主要」嘅意思，係指中文科嘅課堂用普通話做授課語言嘅比例超越50%），取代以粵語爲主嘅母語教學。
語常會由2008年起推出《協助香港中、小學推行「以普通話教授中國語文科」計劃》，撥款資助學校推行普教中。喺語常會推出撥款計劃利誘之下，普教中學校嘅數量先至逐步上升。政府執意強行，花費巨額喺學校撥款、評估同調查上面。
由於教學成效存疑，香港教育局網頁亦都曾經承認「目前仍未有確實證據，證明以普通話學習中國語文的學生的一般中文能力會有所改善。其中兩項研究發現，以普通話學習的學生的中文能力，與以廣東話學習的學生並無分別，甚或表現更差。」部份中學接受教育局資助，改爲用普通話教授中文科，引起「推普廢粵」爭議。

背景
自從1997年香港主權移交之後，香港政府就以培育市民兩文三語（粵語、普通話同英語）能力作爲最主要嘅語文教育政策，中文包括粵語同普通話，都係學校課程嘅學習領域，而且中文課程教育改革一直成爲教育局嘅重點。早喺1999年，香港課程發展議會喺《香港學校課程嘅整體檢視報告》提出，要「在整體的中國語文課程中加入普通話的學習元素，並以『用普通話教中文』爲遠程目標。」。但係喺當時環境度，要實行普教中有困難，所以並唔普及。2003年，語文教育及研究常務委員會（語常會）發表《語文教育檢討總結報告》，贊成香港課程發展議會嘅長遠展望，但同時強調應該進一步了解學校成功轉用教學語言嘅所需條件，防止造成負面後果之後，先至就全港學校採用普通話作爲中文科嘅教學語言製訂明確嘅政策同推行時間表。
香港主權移交後其中一項重要嘅語文教育政策改變係由以往嘅英語教學，轉變爲母語教學，即係用粵語嚟教授中國語文科同埋各個主要科目，只係保留番百幾間中學實行英語教學，稱爲英文中學。不過，有啲教育界人士同學者認爲普通話教授中文科有優點，大多數支持「普教中」嘅人都認爲「普教中」一大優點係可以做到言文一致，即係口語就係普通話，書面語就係現代白話文，「普教中」可以令「聽、講、讀、寫」統一起嚟，減少俚語入文，減少受「粵語方言」、詞彙同語法影響，等學生掌握好「現代漢語」，行文更加流暢，提升學生書面語表達能力同普通話能力。而且現今中港交流日趨頻繁，同內地交往一定要講普通話，喺呢啲情況下，普教中支持者認爲普教中好重要。其次，支持者亦都認爲普教中可以建立國民身份認同，主張學習中國大陸嘅「規範語言」甚至做埋學習媒介語語，都係必然嘅事，可以加強國民身份認同，建立國家意識噉話喎。
相反，粵教中支持者就認爲粵語對學習中文嘅好處有唔少，例如教授古代經典同文言文會比較押韻或者保留多啲古代漢語嘅特色（例如粵語保留中古漢語嘅入聲），學生容易吸收。而香港一直用粵語嚟到做社會主導語言，喺缺乏社會實踐嘅情況，突然全面推行普教中，並唔可行，喺未有完善配套之下推行計劃，亦會帶嚟隱憂同局限，例如實行普教中時係咪有足夠具備普通話資格、通過語文基準試嘅教師，仲有欠缺配合普教中嘅教師培訓課程、欠缺適當嘅普教中教材等等問題。
而且，尤其係十歲以下嘅學童，以日常生活學習為主，如果喺小學階段就施行「普教中」，唔識普通話嘅家長會無從入手，減少家庭教育，仲可能降低小朋友嘅閱讀理解能力。香港大學中文教育研究中心總監謝錫金進一步指出，目前香港中文教科書都用標準中文書寫，亦可以用廣東話朗讀。無論係對於中學定係小學學生，都冇研究數據證明以普通話學習中文可以改善寫作。如果要學生學好普通話，只要好好用課堂時間嘅10分鐘去讀，然後畀學生光碟返屋企聽，噉學生嘅粵語同普通話都可以好好，唔使作為教學語言。所以喺2000-2002年度嗰陣，謝已經對語常會表明唔贊成「普教中」。
不過，雖然唔少學者反對，語常會依然由2008年推出「普教中支援計劃」，爲有意實行普教中嘅學校提供支援，分4期支援，總共支援咗160間學校，其中28間係中學。

推行情況
語常會分別喺2008/09、2012/13同2015/16學年進行「香港中、小學推行『以普通話教授中國語文科』概況調查」，喺呢3個年度有開設「普教中」班嘅學校比率如下：
調查同時揭示2015/16學年小學同中學喺推行「普教中」嘅全面性。
根據港語學普教中學校資料庫Wayback Machine嘅版面存檔備份，全港有超過71%小學設普教中班別，當中有25%嘅學校已全面推行普教中。中學方面，約有25%中學設普教中班別。港語學指小六級全面推行普教中者從2014/15學年嘅161間下跌至2016/17年嘅148間。一般普教中淨係喺中學初中實施，高中課程因應「中學文憑試」所需而定。直至2012年後，德育及國民教育科成爲爭議，之後普教中入面嘅國民教育成份，以及教學成效問題同影響，先至開始受到廣泛關注。

法定語言
教育局2014年1月24號喺網站刊登題目係《語文學習支援》文章，當中一段指：「雖然《基本法》規定中英雙語爲本港法定語言，但接近97%本地人口，包括部份香港新移民都以廣東話（一種不是法定語言的中國方言）作爲家居同日常交際的常用語言，而英語則多作商業用途。至於中華人民共同國的法定語言，普通話的使用日見普遍，反映內地同香港經濟同文化的緊密聯繫。」
文中指廣東話「非法定語言」，又指中國法定語言係普通話，引起好多港人不滿甚至憤怒，關注普通話教學嘅組織「港語學」就呢件事，以「粵語中文」去信時任教育局局長吳克儉，指出「喺語言學上大家視粵語爲語言，廣東話係粵語嘅標準語，定性爲『方言』有矮化粵語之嫌」，促請教育局澄清點解廣東話唔係法定語言。
港語學發動一人一信促請教局澄清。事件經傳媒報道，教局罕有回應，承認有關「廣東話」嘅註釋出現「含糊不精準嘅地方」，對引起誤會「深表歉意」，將涉事原文「移除」。發動一人一信要求教育局澄清廣東話法定地位嘅「港語學」，批評教育局冇就廣東話係咪法定語言明確噉回應，而刪走網頁等同「毀屍滅跡」，要求當局要嚴正噉澄清；而《兩文三語正面睇》內文淨係話事件係「註釋引起嘅誤會」，批評當局兒戲。

寫作表現
2016年1月9號，前財政司司長梁錦松出席一個教育主題講座時，表示支持逐步實施普教中，仲發表一啲爭議性嘅言論。佢聲稱「學習普通話嘅人，會有更好嘅寫作表現」。但係文學作家、香港浸會大學語文中心前副教授胡燕青駁斥佢，指廣東話可以幫助寫作，佢嘅學生入面，中文文章寫得最好嘅都係講廣東話嘅學生，「廣東人寫極好的文章者，大有人在」。

質疑同問題
用普通話教學中文科嘅成效同後果，遭到唔少學者同學生質疑，亦有聲音反對將語言教學政治化同將原有教育矮化，現時亦有唔少學校反對或唔推行普教中。
鮮魚行學校退休校長話普教中同粵教中嘅差別唔大，但考慮香港係粵語城市，推行普通話教學對學生日常溝通幫助唔大，認爲應該取消呢項措施。香港大學中文教育研究中心名譽總監同樣認爲香港語境以粵語爲主，普教中令學生難喺日常生活應用中文，亦有研究指普通話教育未見成功例子，現時研究指普教中對改善語文能力嘅成效唔大，亦無明顯優勢，喺聽、說、寫方面成效更隨年級增加而遞减。另外，國際教育成績評估協會「全球學生閱讀能力進展研究」顯示，「普教中」學生閱讀平均分，低過「粵教中」學生。雖然係噉，香港政府已經投入大量資源推動普教中計劃。有聲音批評港府嘥咗成幾億、推行超過10年，都仲未可以爲普教中成效得出結論。
普拉瓦河

普拉瓦河係俄羅斯一條河，位於圖拉州內，屬於烏帕河嘅右支流，河道全長101公里，其中60英里河道適宜划艇同埋獨木舟，河畔城鎮有普拉夫斯克。
普捷天奴

莫利斯奧普捷天奴（粵拼：mok6 lei6 si1 ou3 pou2 zit6 tin1 nou4，西班牙文：Mauricio Roberto Pochettino Trossero，1972年3月2號—）係阿根廷足球領隊、前足球員。球員時期踢中堅，效力過皇家愛斯賓奴體育會、巴黎聖日耳門、皇家愛斯賓奴體育會、阿根廷足球代表隊、皇家愛斯賓奴體育會同阿根廷20歲以下國家足球代表隊，參加過2002年FIFA世界盃。
普拉圖

普拉圖（意大利文：Prato）係意大利陀斯卡拿普拉圖省首府，人口20萬。
普拉塔河豚

普拉塔河豚（Pontoporia blainvillei），又叫做拉河豚（Franciscana，阿根廷，烏拉圭叫法）、Toninha（巴西人叫法）、Cachimbo、拉布拉他河豚等，分布喺南美洲東南面嘅大西洋海域。分類上佢係屬於河豚（河海豚）嗰類。係唯一住喺海嘅淡水河豚，不過都係比較鍾意住喺沿岸淡水海域。

分類
普拉塔河豚係拉河豚科裏面唯一嘅品種。Paul Gervais同Alcide d'Orbigny喺1844第一次描述呢類海豚，種名blainvillei係由法國動物學家亨利（Henri Marie Ducrotay de Blainville）改。

生理特徵
雖然普拉塔河豚係鯨豚類中其中一種最細條品種，但佢嘅咀係所有海豚之中最長（同體型相比）只係幼豚比成年嘅短好多。公身長大約1.6米，乸就有1.8米長。全身灰啡色。頭細，眼睛細，噴氣孔呈弦月狀，頸部有皺紋。背鰭好似脊骨咁伸延到尾部。肚嘅顏色比背脊淺色啲。尾末端好尖，中間凹位好明顯。
初生BB體重7.3至8.5公斤，成年嗰陣30-53公斤。懷孕期約10至11個月，5歲左右可以交配。有活到20歲嘅記錄。

分布及習性
目前已知嘅分布地係巴西嘅多瑟河，向南穿越烏拉圭，至阿根廷。最南邊嘅記錄係阿根廷嘅瓦爾德斯半島。但而家已經好少見。
人對普拉塔河豚嘅認識好少，因為佢哋嘅外型唔突出，性格又孤僻，唔容易俾人發現。只知佢係唯一會住響海邊嘅淡水海豚。大多數嘅目擊記錄都係響水深9米內，近陸地嘅地方。冬天好難見，有可能有季節性遷徙行為。1條或者5條一齊遊，游水好慢，浮上水面呼吸嗰陣只係露出好少身體。
一般會避開船隻，佢哋有可能係喺海床度搵魚，魷魚同蝦嚟食。咁長嘅咀亦有可能用嚟勃開，甚至拔走海草嚟搵食。天敵係殺人鯨同某幾種鯊魚（例如七鰓鯊）。見到佢哋時，呢類河豚就會停留喺海面或者貼近海面，郁都唔郁。

保育
普拉塔河豚屬於極度瀕危品種，因為漁網纏身令到佢哋大量死亡。雖然烏拉圭喺1970年代有大量捕殺依類河豚嘅記載，但呢十幾年嚟最嚴重嘅地區係巴西同埋阿根廷。
李香凝

李香凝（英文：Shannon Lee，1969年4月19號—），係美國女演員，亦係武打巨星李小龍個女。
李顯曜

李顯曜（英文：Lee Hin Yiu，8月11號—）係香港男藝人，2017年第29期無綫電視藝員訓練班學員，畢業後加入無綫電視。
李顯揚

李顯揚（Lee Hsien Yang，1957年9月24號—）係星加坡政治人，祖籍廣東省梅州市大埔縣高陂鎮唐溪村嘅客家人，屬新加坡前進黨；前新加坡民航局董事會主席（2007-2018），曾經喺1995年至2007年間擔任新加坡電信總裁，以及喺2007年至2013年間擔任星獅集團董事會主席。佢係新加坡現任總理李顯龍嘅細佬，但近年喺新加坡政治舞台入面同佢有唔少紛爭，因而引起一啲傳媒嘅關注。
李顯

唐中宗李顯（656年11月—710年7月3號）又叫李哲，係大唐嘅第四同第六個皇帝。唐高宗李治同武則天個仔。第一次在位嗰陣曾經俾武則天貶做盧陵王，但係之後又做翻太子，最後喺神龍元年發動神龍革命，再做皇帝。
李顯係繼商朝嘅太甲王之後，第二個「復辟」嘅君主，而第三個復辟嘅君主係李顯個細佬唐睿宗李旦。

周王→英王→太子時期
李顯出世之後就俾老豆李治封做周王。之後娶咗個姓趙嘅女仔，但係老母武則天唔中意佢，最後整死咗佢。冇幾耐李顯就改封做英王，改名李哲。太子李弘死咗之後，李哲就頂咗佢個位。

被廢
内文：嗣聖
李治駕崩，李哲登基做皇帝，但係冇實權。李哲同老婆韋后家族連成一線，反武則天，重話「朕將個天下交畀韋玄貞（岳父）都得呀」。武則天於是廢咗李哲做盧陵王。

復位
内文：神龍革命
接棒嘅皇帝李旦被廢。武則天謀朝篡位，建立武周，但係皇室後繼無人，武則天又唔想傳位畀侄仔武三思，於是搵咗李哲返皇宮做太子，將江山交返畀大唐皇族。李哲「返生」之後發動神龍革命，武則天退位，武周滅亡，大唐復國。李哲復名李顯，做返皇帝，但佢昏庸無能，而最尾俾韋后、安樂公主夾手夾腳毒死，死後初謚孝和皇帝。

女
李顯有八個女。
李顯龍

李顯龍（英文：Lee Hsien Loong，1952年2月10號—）係現任星加坡總理，同時做埋財政部長。
李顯龍係星加坡第一任總理李光耀個大仔，佢嘅政治生涯曾被指控為裙帶關係同世襲專政。佢現任老婆何晶就係星加坡財政部全權擁有嘅淡馬錫控股嘅行政總裁。而細佬李顯揚就係星加坡前進黨籍政治人。
佢年薪高達220萬星加坡紙，係全球最高人工嘅國家地區阿頭。

關於管制新加坡新聞自由嘅爭議
李顯龍喺新加坡言論同埋新聞自由嘅問題上備受一啲國際社會嘅非議，而新加坡幾乎所有媒體資源都掌握喺執政黨手中。2016年11月2號，非政府組織無國界記者將李顯龍列入「新聞自由掠奪者」名單。另外，英國自由民主黨黨魁提姆法隆亦曾經話過，英國若果要同新加坡進行貿易往來，應該喺進行貿易商談嘅時候，討論新加坡言論同埋新聞自由嘅問題。對於呢啲批評，李顯龍喺2017年2月接受英國廣播公司（BBC）節目 「Hard Talk（唇槍舌劍）」 嘅時候就反問點解其他人會想教佢點樣管理新加坡，又話新加坡係全面開放嘅國家，但無一種道德標準或價值判斷適合套用喺所有國家身上。
喺2021年，無國界記者更新咗呢張名單，李顯龍繼續上榜。

“越南入侵柬埔寨”發言惹議
2019年5月31號，李顯龍喺Facebook貼文哀悼泰國前總理炳廷素拉暖，表示廷素拉暖擔任泰國總理期間，東南亞國家聯盟正對抗越南入侵赤柬：“泰國處喺最前線，睇著越南軍隊越界進入柬埔寨，廷素拉暖堅決反對呢種情況，因此與東協成員國喺國際論壇上，一起反對越南入侵（赤柬）。”。渠同日喺第18屆“香格里拉對話”（Shangri-La Dialogue）開幕晚宴上演講，也再次提及越南入侵赤柬。李顯龍慨“入侵講”引起越南強烈唔滿，越南外交部發言人黎氏秋姮（Lê Thị Thu Hằng）於6月4日稱，對於未陳述歷史原貌，造成負面公眾印象嘅言論感到“遺憾”。6月6日，柬埔寨首相洪森喺Facebook上，強烈譴責李顯龍就越柬關係發表嘅言論，同時認為，新加坡領導人當時確實參與殺害柬埔寨人民，支持種族滅絕制度並希望該制度重回柬埔寨。
李香琴

李香琴（1932年1月13號—2021年1月4號），真名「李瑞琴」，廣東順德人，粵劇界出身，係香港電影同電視劇女演員，係無綫電視前部頭合約女藝員。以前住喺澳門，讀勵群小學；自細鍾意粵劇，16歲踏足舞台，曾經有「二幫王」（「二幫」即粵劇中第一女配角）之稱，同當時九位著名「二幫花旦」合稱九大姐。

扮演
響粵語片年代（1970年代同之前），李香琴主要扮演反派，奸妃呢類角色。不過到咗1980年代，李香琴扮演嘅角色多元化咗好多，開始扮演慈祥阿媽，慈祥嫲嫲呢類角色。

電視圈人際關係
佢喺香港同新加坡電視圈嘅人際關係都好好。喺佢離世嗰陣，好多兩地藝人都表達難過不捨。例如，陳漢瑋就曾經話過佢親切、樂觀，完全無明星架子。李南星亦話佢喺演藝圈有好多契仔契女，同佢合作學到好多嘢。
桂林國際會展中心

，又嗌桂林會展中心，全名係桂林國際會議展覽中心，係中國廣西桂林一大型展館，1999年12月28號喐手起，2001年1月11號起好，位置喺七星區灕江路22號。佢亦係桂林嘅標誌性建築。

概況
展館有6個大展廳同4個常設展廳，入面冇柱，有1600個國際標準展位，地面荷載2.5t/m²。入面整咗個檔次高、功能齊全、設備先進嘅國際會議廳同多功能廳，貴賓室、5個中細型會議室，重整咗包括新聞、通訊、倉儲、貨運、銀行、旅遊、住宿、餐飲、娛樂等系列服務設施、專案嘅新聞中心同商務中心。會議系統啲燈光、音響、同聲傳譯、會議表決、鐳射、投影等大多數設備都係國際一流。附近有兩個大貨場響度。
桂枝湯

桂枝湯，湯藥一種，極為古老藥方，上至漢時。出自張仲景所寫傷寒論，為至常用湯藥，有謂羣方之首。用藥材五種，去皮桂枝、芍藥、炙甘草、生薑、大棗。論中主治太陽病中風。至常見用於治發熱、出汗、頭痛、怕風、怕寒等。依啲病徵，一般傷風感冒都包括在內。
太陽為人體之經，而非指日。而風就指吹人受風受寒，食寒涼嘢，整涼個人而得病。故此中風並唔單平日講爆血管嗰啲中風，而係受涼而得病。若年月積累受涼，會有更嚴重嘅病。而中風更嚴重稱傷寒。桂枝湯解表嘅風，但若果已變成傷寒，就唔能即刻用桂枝湯，要同其他湯藥，理咗其他問題先。
傷寒論所記，按唔同徵狀，會配以其他藥材來治，又或當中換其他藥材來治。同埋有啲情況要用其他湯藥先。
桂枝湯，按藥材所示，會帶甜帶辣帶苦帶酸，歸入溫熱一類。

傷寒論
藥方咁寫。
「
桂枝湯方。桂枝三両、去皮、味辛熱。芍藥三両、味苦酸、微寒。甘草二両、炙、味甘平。生薑三両、切、味辛溫。大棗十二枚、擘、味甘溫。
」
治病狀。
「
太陽中風、陽浮而陰弱、陽浮者熱自發、陰弱者汗自出、嗇嗇惡寒、淅淅惡風、翕翕發熱、鼻鳴乾嘔者、桂枝湯主之。
」
桂柳高速公路

（中國高速公路代碼：G65＆G72＆G78）係中國廣西壯族自治區入面嘅一條高速公路，從柳州靜蘭村開始，一直去到桂林僚田村為止。佢既係出入桂東北地區嘅緊要通道之一，又係廣西第一條高速公路。

工程
呢條高速喺1993年10月5號喐手起，1997年5月1號起好兼通車。
桂林米粉

桂林米粉（粵拼：gwai3 lam4 mai5 fan2）係中國廣西桂林嘅特色小食，佢主要有當地嘅獨特風味先至出名。喺桂林當地成日攞佢做早餐。
佢嘅原發地喺興安，而家喺成個中國大陸同好多東亞、東南亞國家地區都可以搵到。佢嘅特色係潔白、韌性、軟熟、爽滑同嫩。

典故
公元前221年，秦始皇統一六國兼平定中原，重出兵南下，重勒令喺興安開鑿條靈渠將湘江同灕江連埋一齊，方便出兵打嶺南地方而統一七國。但嗰時秦始皇屬下大多數兵士都係住喺中原地區，多數都係食麪兼食唔慣兩廣出啲大米。後嚟軍隊嘅後勤官諗到計將大米磨成漿，加工成似麪噉嘅粉，重將當地啲中草藥煎成藥湯撈到粉入面一齊食。後嚟呢種食法好快解決咗秦軍打仗過程遇到水土不服問題，亦提升咗秦軍戰鬥力好多。之後喺興安當地嘅米粉好快流傳到嶺南各地同中原地帶。民國時期亦傳到港澳臺、東南亞地方。

食法
桂林米粉有好多種食法。喺唔同舖頭都有唔同嘅工藝同整法，但多數圍繞豬骨、牛骨、草果、桂皮、甘草、八角、沙薑等各式餐料煮熟而成為香味濃郁，有健胃消食、祛風散寒、鎮痛鎮痙等功效。鹵水嘅用法同整法，及米粉風味都唔同。

種類
桂林米粉發展到而家有好多個品種。市面上多數見到嘅係湯粉、鹵水粉同埋炒粉三種。

湯粉
湯粉係桂林米粉嘅其一特色，原理係先將切好嗮用嚟調味啲豬牛雜放入鐵鍋仔煮熟，再倒入裝喺米粉嘅碗入面，跟住加啲蔥花、味精、胡椒、蔴油就得。

鹵粉
鹵粉係桂林米粉嘅其一特色，原理係先將整熟咗嘅米粉濾乾，再同鑊燒、鹵牛肉片、香腸、叉燒等嘢做配料，跟住加啲鹵水、花生油、黃豆，最後根據個人口味嚟加啲辣椒、蒜蓉、蔥花、各類酸菜等嘢撈勻就食得。

炒粉
炒粉係桂林米粉嘅其一特色，原理係先將米粉用滾水整坼，再根據個人口味落啲麵筋、蔥、薑、蒜頭、綠豆芽、鷄蛋，蒜薹落去一齊炒熟就得。
桂林航空

桂林航空（粵拼：gwai3 lam4 hong4 hung1；英文：Air Guilin）係中國廣西桂林一航空公司，亦係海南航空屬下一航空公司，2015年6月17號成立，總部喺秀峰區三多路32號。
佢啲航班凈去中國大陸啲中細型城市為主。
桂林站

桂林站（粵拼：gwai3 lam4 zaam6），又叫桂林火車站（gwai3 lam4 fo2 ce1 zaam6），係中國廣西桂林嘅一個火車站，喺中山南路、環城西二路同上海路之間嘅位。
呢個站係桂林室內最主要嘅客運站同火車站。
桂林街

桂林街（英文：Kweilin Street），係香港九龍深水埗嘅一條馬路，由青山道開始，去到通州街。街名係嚟自廣西桂林。
智利酒棕櫚

智利酒棕櫚嘅樹汁可以整酒、蜜糖或糖粉；硬果仁可以食得，味道幾香下；葉可以用嚟扱住屋頂或整籃、草蓆同風帆。熟飯可以做木材，用嚟整木筏。
智利西班牙文

智利西班牙文（西班牙文：Español chileno）係智利嘅官方語言，係西班牙文嘅一支。
智利足球代表隊

智利足球代表隊係代表智利嘅足球隊，由智利足球總會打理，會出席國際足球賽事好似世界盃咁。
由於地理（位處安第斯山脈）同埋歷史因素嘅關係，南美洲國家足球代表隊一直都係由巴西同埋阿根廷揸莊，而且佢哋嘅成績一直都係畀呢兩個南美足球勁旅食住，直到2015年、2016年先至有所突破，連續兩年贏出美洲國家盃冠軍。
智勇新警界

《智勇新警界》係香港電視廣播有限公司製作嘅電視劇。
智取威虎山

《智取威虎山》（英文：The Taking of Tiger Mountain）係一部2014年嘅中港合拍片，由徐克執導，張涵予、梁家輝、林更新、余男、佟麗婭主演。
呢套中港合拍片係改編自同名嘅紅色經典。
智利聖公會

智利聖公會（西班牙文：Iglesia Anglicana de Chile）係智利包含四個教區喺2018年升格為普世聖公宗第卌個獨立教省。佢嘅主教長兼大主教係智利大主教查法勒（英文：Tito Zavala）（Héctor Tito Zavala Muñoz）。

福克蘭群島教區
喺19世紀，英國移民將聖公宗帶嚟南美洲。巴塔哥尼亞傳道會喺1868年改名為南美洲差會，最初活躍喺火地群島，後來將活動擴展到阿勞卡尼亞地區。
佢係負責智利所有早期聖公宗教堂同傳道區。
由南美洲差會嚟嘅傳教士韋特·霍金·斯特林（英文：Waite Stirling）（Waite Hockin Stirling）1868年12月21號喺西敏寺被祝聖為首位福克蘭群島主教。佢嘅教座喺布宜諾斯艾利斯。噉係由於當時唔允許英格蘭聖公會喺官方管轄範圍嘅領土以外祝聖或任命主教嘅法律要求，但主教管轄權據說係除咗英屬圭亞那之外嘅所有南美洲。

智利教區
智利、玻利維亞及秘魯教區喺1963年建立，成為福克蘭群島巨大教區形成嘅國家教區一般過程部分。
1971年當秘魯分出成為教區後，智利同玻利維亞成為咗一個教區。佢喺1981年同玻利維亞分出後，佢再次改名為智利教區。
直至1974年，美洲南錐爾幾個教區由坎特伯里大主教管轄。就喺嗰年，為新嘅聖公宗教省過程揭開序幕。
雖然教省喺2014年9月改名為南美洲聖公會，但喺1981年美洲南錐教省組成同成立智利教區，並保留到2018年。

邁向自治
隨著教省改名，智利同秘魯兩個教區都開始朝向自治教省發展。2017年，秘魯教區喺教區會議到投票放棄起自治教省嘅計劃，但智利教區繼續向呢個目標發展。為咗呢個準備，就祝聖咗三位輔理主教。佢哋同教區主教查法勒一齊負責四個地理區域，並喺2018年呢區域成為四個新教區，同聖公宗諮議會代表團審視智利教區係咪達成教省嘅條件。

智利教省
之後聖公宗諮議會批准四個智利教區被提名為一個自治教省，將會喺2018年建立，並命名為「Iglesia Anglicana de Chile」（中文：智利聖公會）。
就職典禮喺2018年11月4號聖地亞哥嘅教省成立崇拜到進行。南美洲首席主教雲納保斯（英文：Gregory Venables）（Gregory Venables）主禮，坎特伯里大主教賈斯汀·韋爾比（中文：賈斯汀·韋爾比）主持就職典禮同埋喺嚟自普世聖公宗跨南美洲同其他主教面前講道。韋爾比大主教將主教長權力遞交（以主教長十字遞交代表徵記）畀前智利主教，聖地亞哥主教查法勒大主教。佢之前已由2010年至2016年擔任南美洲首席主教。
教省統計有95個牧區同約20000個教友。
喺教省建立嘅主教院包含：
聖地牙哥主教：查法勒（Héctor Tito Zavala Muñoz）大主教，1998年晉牧，由2018年起就任，首任智利大主教；
特木科主教：Abelino Manuel Apeleo，1994年晉牧，由2018年起就任；
瓦爾帕萊索主教：Samuel Morrison，2018年晉牧，由2018年起就任；
康塞普西翁主教：Him Enrique Lago，2018年晉牧，由2018年起就任；
輔理主教：Alfred Cooper，2016年晉牧；
輔理主教：Nelson Ojeda，2016年晉牧

大主教
首席主教暨教省大主教係智利大主教。新任職位仍由首任大主教擔任。
查法勒（Tito Zavala），2018年到而家

歷任主教
曾經身為南美洲教省組成嘅教區，聖公會喺智利之前喺1972至1976年由David Pytches（英文：David Pytches）主教同喺1977至2000年由Colin Bazley（英文：Colin Bazley）主教帶領。查法勒喺2000年起成為首位智利當地主教；Abelino Manuel Apeleo喺2016年成為助理主教。

聖公宗再結盟
由南美洲聖公會建立嘅智利教省已受牽涉聖公宗再結盟入面。佢係聖公會環南聯盟同全球聖公宗前途會議成員，並且同北美洲聖公會完全共融，喺2009年美國聖公會同加拿大聖公會嘅前教會成立，希望對聖經嘅解釋同權威採取更保守嘅方法。北美洲聖公會嘅代表出席咗新教省嘅就職典禮，包括首任大主教羅拔·鄧勤（英文：Robert Duncan (bishop)）同次任大主教佛利·畢奇（英文：Foley Beach）。
教會喺2018年6月17至22號響耶路撒冷舉行嘅全球聖公宗前途第三次會議上由十五位代表出席。
朱見深

朱見深（1447年12月9號—1487年9月9號）係大明第九任皇帝，1464年到1487年在位，跟廟號叫明憲宗，因為年號係成化，又叫成化皇帝。
1464年，明英宗過身，朱見深繼位，就係明憲宗。1487年，憲宗過身，由佢個仔朱祐樘繼位，就係明孝宗。
朱諾號

朱諾號（Juno）係探測木星嘅太空探測機，2011年8月5號喺美國卡納維拉爾角空軍基地發射，飛咗五年27億公里，喺2016年7月5號到步，環繞木星軌道飛，收集木星成份、重力場、磁場、磁層、磁極嘅數據，重會映好多相。探測器上面嘅鏡頭、磁場計、重力探測器等九部儀器，將會探測木星內部結構、大氣成份等資料，可以幫手解開木星係咪有固體核心、大氣中有幾多水份、木星形成呢啲問題。
木星嘅洋名 Jupiter 係來自羅馬神話嘅天神「朱庇特」，朱諾號取名自朱庇特嘅老婆，神話之中，朱庇特最鐘意搞亂擋、搞搞震，之後就會用雲霧遮住佢做嘅衰嘢，不過，佢老婆朱諾一眼就睇穿雲霧，知佢做乜衰嘢。
朱蕉

朱蕉（學名：Cordyline）係天門冬科下面一個屬，一共有15個品種嘅朱蕉。
朱蓮芬

朱蓮芬，BBS，JP（1943年9月—），冠夫姓叫吳朱蓮芬，係香港生意人同親中派政治人，東匯證券董事長、香港作家協會會長，第十一屆全國政協委員，亦係香港再出發大聯盟發起人之一。佢老公係香港地產商吳多泰。

選舉經歷
喺2016年，佢成為香港特别行政區選舉委員會商界（第二）委員。之後，佢有份提名林鄭月娥參與2017年香港行政長官選舉。
朱褒

朱褒（粵拼：zyu1 bou1；？—？），係三國時蜀漢嘅官員，做牂牁太守（又有記載話係做郡丞）。
劉備死後，南中四郡反叛，朱褒係其中一人。喺佢之前，益州大姓雍闓就已經反叛，受士燮引誘投靠咗東吳，將太守張裔交畀吳國，另外喺越巂亦有高定謀反，於是朱褒亦都喺牂牁反叛響應佢哋。
朱褒早就想反蜀。喺之前，益州從事常房來南中巡察，聽聞到朱褒有謀反嘅心，捉咗主簿是問，仲將佢斬頭。朱褒一嬲，殺咗常房，然後誣告常房謀反。諸葛亮爲咗懷柔朱褒，誅殺咗常房啲仔，流放佢四個細佬去越雋，想噉樣安撫朱褒。但朱褒無改到，喺之後就據郡謀反，響應雍闓叛亂。
初時諸葛亮因爲劉備嘅喪事，適宜招撫佢哋，於是唔討伐住，畀啲民衆休養生息先。因爲南中叛亂有東吳嘅支援，所以諸葛亮派鄧芝去吳國做外交，修復返蜀吳關係，最後令吳國中止對南中叛亂嘅支持。225年春三月，諸葛亮帶兵平定南中，當年秋天就冚曬南中四郡嘅所有叛亂，喺牂牁平定朱褒後，派馬忠做牂牁太守。
喺《三國演義》，寫話朱褒同高定、雍闓一齊反蜀。後來高定中咗諸葛亮嘅離間計，以爲朱褒害佢，於是去朱褒度問罪，朱褒唔知咩回事，唔出聲，畀高定部下鄂煥殺死，之後高定攞朱褒人頭去見諸葛亮。

參攷資料
陳壽（著）；裴松之（注）。〈蜀書：黃李呂馬王張傳 — 馬忠傳〉. 《《三國志》》。｢三年，亮入南，拜忠牂牁太守。郡丞朱褒反。叛亂之後，忠撫育恤理，甚有威惠。｣
陳壽（著）；裴松之（注）。〈蜀書：後主傳〉. 《《三國志》》。｢建興元年夏，臧柯太守朱褒擁郡反。〈魏氏春秋曰：初，益州從事常房行部，聞褒將有異志，收其主簿案問，殺之。褒怒，攻殺房，誣以謀反。諸葛亮誅房諸子，徙其四弟於越雋，欲以安之。褒猶不悛改，遂以郡叛應雍闓。臣松之案：以為房為褒所誣，執政所宜澄察，安有妄殺不辜以悅姦慝？斯殆妄矣！〉先是，益州郡有大姓雍闓反，流太守張裔於吳，據郡不賓，越巂夷王高定亦背叛。｣
司馬光。〈卷七十〉. 《《資治通鑑》》。｢初，益州郡耆帥雍闓殺太守正昂，因士燮以求附於吳，又執太守成都張裔以與吳，吳以闓為永昌太守。……牂柯太守朱褒、越巂夷王高定皆叛應闓。諸葛亮以新遭大喪，皆撫而不討，務農殖穀，閉關息民，民安食足而後用之。｣
常璩。〈南中志〉. 《《華陽國志》》。｢於是執送裔於吳。吳主孫權遙用闓為永昌太守；遣故劉璋子闡為益州刺史，處交、益州際。牂柯郡丞朱提朱褒領太守，恣睢，丞相諸葛亮以初遭大喪，未便加兵……｣
朱薰

朱薰（原名吳佩賢，英文：Josephine Ng，1979年8月28號—）係香港商業電台叱咤903嘅廣播節目主持，2003年出道。

演出
呢個表唔完整，歡迎加料。
朱諾

莊－昂多殊·朱諾，拿破崙時代嘅法國將軍。
《Juno少女孕記》，一齣講述青春期懷孕嘅電影。
毅進制

毅進制以雙對數座標軸呈現2003年以嚟非建制派遊行嘅數字，講述十進制同「毅進制」嘅關聯。線條表示時間順序，最右嘅係2019年6月16號舉行嘅「譴責鎮壓，撤回惡法」大遊行。繁體字毅進制簡化字毅进制標音官話- 中文拼音 yì jìn zhì 粵語- 粵拼 ngai6 zeon3 zai3
毅進制（粵拼：ngai6 zeon3 zai3) （英文：Yijinecimal，縮寫：YJ）係香港反逃犯條例修訂運動入面嘅示威者出於對香港警務處（下稱「警方」）嘅遊行人數估算數字過低嘅不滿，而對警察演算方法嘅嘲諷，語源為用於揶揄警員學歷唔高嘅詞語「毅進仔」。香港網民分別為「毅進制」創造咗雙對數線性關係同數字移位演算方法、轉換器。

詞源同歷史
民間人權陣線（民陣）指2019年6月16號舉行嘅「譴責鎮壓，撤回惡法」大遊行嘅遊行人數接近200萬，警方只係指人數最高峰期有33.8萬
喺香港，遊行主辦單位同警方公佈嘅遊行人數數字往往有好大差距。2015年1月下旬發生嘅旺角清場及驅散行動（中文：旺角清場及驅散行動）期間，一名警員懷疑因為脾氣暴躁，畀一位女子嘲笑佢為「毅進仔」。自此「毅進仔」用嚟揶揄警員學歷唔高。
喺反逃犯條例修訂運動所引起嘅衝突入面，遊行主辦單位同警方公佈嘅數字差距離過百萬，例如喺6月9號「守護香港反送中」大遊行入面，街道水洩不通、好多個港鐵站有大量人潮，民間人權陣線（民陣）宣佈有多達103萬人上街遊行，警方只係指遊行人數最高峰期有24萬；而喺一星期後嘅6月16號「譴責鎮壓，撤回惡法」大遊行，民陣指遊行人數有接近200萬，警方只係指人數最高峰期有33.8萬。為咗諷刺警方方面嘅遊行人數估算數字過低，有網民特登喺中文維基百科寫下對「毅進制」嘅解釋頁面。亦有網民為「毅進制」特登製作咗佢同十進制嘅轉換器。

演算方法
連登網民「愛情波函數」發現，「毅進制」數值同十進制數值分別作出對數時，兩者之間有線性關係。「愛情波函數」以一個雙對數座標軸圖表表示佢嘅演算方式，其中x軸代表民陣公佈嘅遊行人數嘅對數，而y軸就代表警方公佈嘅遊行人數嘅對數。「愛情波函數」更加表示，以後只要有民陣公佈嘅遊行人數，將數字代入圖標嘅紅線後，就會知道警方公佈嘅遊行人數約數。「愛情波函數」之後使用迴歸分析嘅方法編寫「毅進制」計算器，收集過往遊行集會警方同主辦單位嘅遊行數字，喺座標上得出線性方程，可以喺網上直接轉換，攞到10%以內誤差嘅估算數字。
另一個網民「新數學-毅進制」戲表示只要對數字進行移位，即刻可以轉換十進制數字為「毅進制」。佢以6月16號反對《逃犯條例》修例嘅遊行人數「2,000,001」舉例，首先將4個「0」字重疊變成兩個「8」字，再以最後嘅「1」字將其中一個「8」分開，就可以得到「23,380」，最後將萬位數嘅「2」字化成兩個「0」，就計得出警方嘅「338,000」。

反應
以二維坐標系統圖表示嘅毅進制五次方程。
前無綫新聞主播伍家謙睇到中文維基百科頁面嘅介紹之後，直言：「連登仔好嘢」，「請受小弟一拜」，而其他網民嘅留言就有「頒個諾貝爾數學獎畀佢」}}」、「已經n年冇用過嘅公式」}}。「好懷念」、「有埋formula好勁」}}」等。
一位數學老師「賭sir」曾經拍攝短片，利用6月16號遊行民陣同警方分別公佈嘅遊行人數，示範由十進制轉換到「毅進制」嘅計算，最後計出「毅進制」可能係14.3848進制。「賭sir」所運用嘅算式涉及五次方程，唔存在公式解，需要用電腦解方程。
「
（電腦計算）
」

——「賭sir」
根據《蘋果日報》報導，喺7·7九龍區大遊行期間，網上流傳一段影片，見到一位便衣女警手持計算器，最初睇住遊行隊伍時，大約每秒只係掀1次，但係當發現畀人拍攝時，開始迴避鏡頭；當佢望向鏡頭時，更加連續撳兩次計算器。網民形容佢嘅計算方式好似數蚊，又諷刺係「高科技」。警方喺8月19號嘅記者會表示，佢哋所估算嘅總人數，並唔代表參加公眾活動嘅總人數。而所點算嘅總人數，主要係為警隊內部調配警力用途，並唔係主動公開嘅數字。
2019年香港區議會選舉翌日，自稱「光頭警長」嘅劉澤基喺微博上載兩幅Excel試算表截圖，聲稱全香港候選人總得票經統計只有125萬，但係總投票人數為294萬，又反問其餘「160萬選票去了哪？係廢票？……我哋要求所有地區重點票！」求驗傳媒喺11月26號發帖，表示佢只係直接複製官方網頁數據喺Excel相加，但係唔知道Excel唔會相加本身附有星號嘅數字，結果漏咗計算部分選票。選舉事務處亦喺Facebook同經新聞處發稿，澄清佢指控無稽，影響市民對選舉制度嘅信心。《蘋果日報》就形容呢件事係「毅進制嘅錯」。
毀滅戰士系列

《毀滅戰士系列》（英文：Doom）係第一人稱射擊電子遊戲系列，由id Software發行，特色係用第一人稱嘅視角去射擊怪物同喪屍。頭一個作品響1993年推出，最新主線作品係2020年嘅《毀滅戰士：永恆》。
毅力號

毅力號（英文：Perseverance）係美國太空總署火星2020（中文：火星2020）任務嘅一架火星探測車，旨在探索火星上嘅Jezero隕石坑。佢喺噴射推進實驗室（JPL）道整，喺美國東部夏令時間2020年7月30號上晝7:50（UTC11:50）發射 ，計劃喺2021年2月18號，美國東部標準時間下晝3點（UTC夜晚8點）降落喺火星上面。
毀滅戰士：永恆

《毀滅戰士：永恆》（英文：Doom Eternal）係第一人稱射擊電子遊戲毀滅戰士系列嘅第5個主線系列作品，2020年推出。
毀謗者章

毀謗者章係伊斯蘭教典籍《可蘭經》入面嘅第104章（蘇拉）。
毅行者

毅行者，香港行山比試，始於一九八一年，英文寫Trailwalker。原本為啹喀兵演習，只限英軍參加，廿四個鐘內完成。後來變成樂施會嘅籌款活動，化為公開活動。比試路徑大致同麥理浩徑接近。
毅進文憑

毅進文憑（英文：Diploma Yi Jin）係教育局喺2012/13學年推出嘅課程（取代以前毅進計劃課程），為中六離校生同成年學員提供另一個學習途徑。完成課程嘅學員會獲得等同香港中學文憑考試五科二級（包括中、英文）嘅學歷。
毅進文憑會喺2023／24學年停辦，由應用教育文憑取代。

課程對象
毅進文憑課程嘅對象係中六離校生或已經夠21歲嘅成年人。

目標
毅進文憑課程希望學員可以達到以下目標：
為中六離校生同成年學員提供另一個學習途徑，畀佢哋得到就業或進修所需要嘅正式學歷；
協助學員掌握各種一般技能同常識，包括基本語文能力、資訊科技技能、數學推理能力同人際關係技巧，能夠令到學員能夠喺各方面建立穩固嘅基礎；
加強學員嘅學習動機，培養佢哋嘅自學能力，令到佢哋可以獨立噉繼續進修。

結業水平
香港學術及職業資歷評審局已評定學員成功修畢毅進文憑課程後達到嘅水平，相當於香港中學文憑考試（包括中國語文同英國語文科）第2級嘅程度。成功修畢延伸數學選修科嘅學員，所持有嘅毅進文憑相當於中學文憑試5科（包括中國語文、英國語文同數學科）第2級嘅程度。

進修途徑
毅進文憑獲自資高等教育聯盟嘅成員院校接納為符合副學士同高級文憑或同等課程嘅入學資格。成功修畢延伸數學選修科嘅學員獲頒發嘅毅進文憑，更獲自資高等教育聯盟嘅成員院校接納為可以報讀以中學文憑試5科（包括中國語文、英國語文同數學科）第2級程度為入學資格嘅課程。

就業前景
毅進文憑嘅資歷獲政府接納為符合超過30個以中學文憑試5科（包括中國語文同英國語文科）第2級成績為入職學歷嘅公務員職位嘅學歷要求，呢啲職位包括救護員、三級康樂助理員、助理外勤統計主任、二級懲教助理、海關關員、消防員、警員、郵務員、社會保障助理員、二級稅務督察同福利工作員等。而成功修畢延伸數學選修科嘅學員獲頒發嘅毅進文憑，亦獲政府接納為符合以中學文憑試5科（包括中國語文、英國語文同數學科）第2級成績為入職學歷嘅公務員職位嘅學歷要求，呢啲職位分別為助理文書主任、助理稅務主任、助理貿易管制主任、二級地政督察同二級物料供應員。

英文名嘅爭議
毅進文憑嘅前身毅進計劃，英文名本嚟叫「Project Springboard」，但之後政府用個名同其他慈善團體相似做理由而改名，改用普通話拼音譯名「Project Yi Jin」，而唔係用廣東話拼音譯名「Project Ngai Chun」，引起坊間批評。